Omkring 600 tons lavradioaktivt Norm-affald fra Nordsøen ligger lige nu på tre forskellige lagre ved Esbjerg, og endnu mere er på vej.

Lagrene er kun midlertidige, men står det til staten, skal affaldet blive der de næste 55 år.

Den plan er EU ikke tilfreds med, og derfor har EU-kommissionen i starten af oktober sendt en skrivelse med sine kritikpunkter til Danmark.

Norm-affald Hvad er Norm-affald? Norm står for Naturligt Forekommende Materiale eller på engelsk: Naturally Occuring Radioactive Material.

Norm-affald indeholder små mængder radioaktive stoffer i koncentrationer over undtagelsesniveauerne fra Sundhedsstyrelsen.

Langt det meste Norm-affald i Danmark kommer fra olie-gas industrien på Nordsøen. Det er et naturligt materiale, som bliver pumpet med op i rørene under boringerne efter olie og gas. Hvor farligt er Norm-affald? Norm indeholder små mængder naturligt forekommende radioaktive stoffer. NORM fra offshore-produktion indeholder blandt andet uran, thorium og radium.

Strålingen ligger på næsten 0 et par meter fra containerne, når affaldet er pakket rigtigt ind.

Er Norm-affaldet pakket ind efter forholdene, vil man få 1.700 gange mere stråling ved at sidde i et fly fra København til Tokyo end ved at stå en time ved hegnet til et depot. Kilde: Miljøstyrelsen, Sundhedsstyrelsen

Det fortæller professor i miljøret ved Københavns Universitet Peter Pagh, der er medlem af det uvildige ekspertpanel for radioaktivt affald under Uddannelses- og Forskningsministeriet.

Læs også : Danmark har i årevis mistolket EU-regler: Radioaktivt affald kan sendes til udlandet

- Kommissionen er ikke tilfreds med vores regler omkring opbevaringen af radioaktivt affald, fortæller han.

Esbjerg har ikke kompetencer til håndteringen

Professoren ønsker ikke at gå i detaljer med kritikken fra EU. Men ifølge ham er Danmark dårligt stillet i sagen.

- Medlemsstaterne skal sørge for, at myndighederne har kompetencer, så det radioaktive affald bliver håndteret og opbevaret, så det ikke skaber risiko for befolkningen.

Læs også : Roskilde-borgmester: Folketinget flygter fra ansvar for atomaffald

Og det kan Esbjerg Kommune ikke leve op til, fortæller borgmester Jesper Frost (V). Miljøstyrelsen har afgjort, at hvis lageret skal ligge i mere end ti år, skal der laves en VVM-undersøgelse for at se, om det har miljømæssige konsekvenser at have Norm-affaldet oplagret. Men inden de ti år, er det kommunen, der skal vurdere, om der skal laves miljøundersøgelser.

- Vi har ikke kompetencerne på Norm-området. Vi vil være nødt til at læne os op ad staten eller en privat rådgiver, hvis vi skal vurdere VVM-screeningerne, og så har vi pludselig et fagligt ansvar for noget, vi ikke har kompetencerne til.

Læs også : Minister om lavradioaktivt affald i Esbjerg: Mærsk skal betale

Derfor opfordrer Peter Pagh staten til at gribe ind i sagen.

- Det er ret alarmerende, når kommunens myndighed siger, at man ikke har forudsætningerne for at gøre det forsvarligt. Så har vi jo et problem så stort, at det var klogt at lægge den kompetence på statsligt niveau alene.

Seks kommuner har lavradioaktivt affald

Langt det meste Norm-affald i Danmark er et naturligt restprodukt, som kommer med op fra havbunden ved olie og gas-boringerne i Nordsøen.

Materialet er lavradioaktivt, og hvis det er pakket forsvarligt ind, er strålingen minimal.